text: Lastbilchauffør mister livet i sammenstød med træ
  19 august 2019 kl. 17.44
  En 56-årig mand fra lokalområdet blev dræbt, da han i en lastbil påkørte et træ.
  En lastbilchauffør er mandag død i en ulykke på Vesterbækvej uden for Sig nær Varde, oplyser Syd- og Sønderjyllands Politi.
  - En lastbil er kørt ind i et træ, og træet er væltet ned over lastbilen og har dræbt chaufføren, fortæller politiets vagtchef Søren Strægaard.
  Ulykken er sket nogle kilometer vest for Sig, hvor Vesterbækvej krydser Højvangvej. Politiet modtog anmeldelsen klokken 15.55.
  Den dræbte er en 56-årig mand fra lokalområdet, oplyser politiet. Mandens nærmeste pårørende er blevet underrettet om dødsfaldet.
  En teknisk ekspert - en såkaldt bilinspektør - er tilkaldt til ulykkesstedet. Bilinspektøren skal forsøge at klarlægge de nærmere omstændigheder ved ulykken.
  